Document ID: 32007R0335

UREDBA KOMISIJE (ES) št. 335/2007
z dne 28. marca 2007
o spremembi Uredbe (ES) št. 1702/2003 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1592/2002 z dne 15. julija 2002 o skupnih predpisih na področju civilnega letalstva in ustanovitvi Evropske agencije za varnost v letalstvu (1) ter zlasti členov 5 in 6 Uredbe,
ob upoštevanju naslednjega:
(1)
Eden od ciljev Uredbe (ES) št. 1592/2002 je pomoč državam članicam pri izpolnjevanju njihovih obveznosti v okviru Čikaške konvencije z zagotovitvijo skupnega in enotnega izvajanja njenih določb.
(2)
Uredba (ES) št. 1592/2002 je bila izvedena z Uredbo Komisije (ES) št. 1702/2003 z dne 24. septembra 2003 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (2).
(3)
Člen 2(1) Uredbe (ES) št. 1702/2003 določa, da se za proizvode, dele in naprave izdajo certifikati, kakor je opredeljeno v njeni Prilogi (del 21).
(4)
Dodatek VI Priloge (del 21) k Uredbi (ES) št. 1702/2003 določa, da se uporabi obrazec EASA 45 za izdajo spričeval o hrupu.
(5)
Zvezek I Priloge 16 h Čikaški konvenciji je bil spremenjen dne 23. februarja 2005 v zvezi s standardi in smernicami za upravljanje dokumentacije o spričevalih o hrupu.
(6)
Nekatere spremembe določb Uredbe (ES) št. 1702/2003 so potrebne za uskladitev njene priloge s spremenjenim zvezkom I Priloge 16.
(7)
Uredbo (ES) št. 1702/2003 je zato treba ustrezno spremeniti.
(8)
Ukrepi, predvideni s to uredbo, temeljijo na mnenju Agencije v skladu s členom 12(2)(b) in členom 14(1) Uredbe (ES) št. 1592/2002.
(9)
Ukrepi, predvideni s to uredbo, so v skladu z mnenjem Odbora, ustanovljenega s členom 54(3) Uredbe (ES) št. 1592/2002 -
SPREJELA NASLEDNJO UREDBO:
Člen 1
Priloga (del 21) k Uredbi (ES) št. 1702/2003 se spremeni:
1.
V delu 21A.204(b)(1)(ii) se stavek „Te informacije morajo biti vključene v priročnik za letenje, če veljavna plovnostna koda za določen zrakoplov zahteva priročnik za letenje“ črta.
2.
V delu 21A.204(b)(2)(i) se stavek „Te informacije morajo biti vključene v priročnik za letenje, če veljavna plovnostna koda za določen zrakoplov zahteva priročnik za letenje“ črta.
3.
Dodatek VI se nadomesti s Prilogo k tej uredbi.
Člen 2
Ta uredba začne veljati na dan objave v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. marca 2007

Labels: 7
8
20